Grenada iqtisodiyoti
Grenada iqtisodiyoti asosan, turizmga asoslangan, kichik va ochiq iqtisodiyot hisoblanadi. Soʻnggi yigirma yil ichida Grenada iqtisodiyotining asosiy yoʻnalishi qishloq xoʻjaligidan xizmat koʻrsatish sohasiga oʻtdi. Mamlakat iqtisodiyotida turizm yetakchi sektorga aylandi va bu soha orqali mamlakat iqtisodiyotida chet el valyutasi oqimi shakllandi. Mamlakatning asosiy eksport ekinlari qatoriga ziravorlar va muskat yongʻogʻi (Grenada dunyoda Indoneziyadan keyingi oʻrindagi muskat yongʻogʻi eksport qiluvchi davlat hisoblanadi) kabi mahsulotlar kiradi. Eksport uchun boshqa ekinlar qatoriga kakao, sitrus mevalar, banan, chinnigullar va dolchin kiradi. Grenada sanoatining ishlab chiqarish tarmogʻi asosan, kichik miqyosda ishlaydi. Jumladan, ichimliklar va boshqa oziq-ovqat mahsulotlari ishlab chiqarish, toʻqimachilik mahsulotlari va eksport uchun elektron buyumlarni tayyorlash kabilar. Mamlakatda iqtisodiy oʻsish 1990-yillarning oxirida (oʻn yillikning dastlabki yillaridagi ichki fiskal moslashuvidan keyin) yaxshilandi. Kengaytirilgan soliq-byudjet siyosatiga qaramay, davlat qarzi YaIMning 50 foizi miqdorida saqlanib qoldi.Chunki defitsit qisman xususiylashtirishdan tushgan tushumlar hisobidan moliyalashtirildi. Mamlakatda 2001-yildan boshlab iqtisodiy oʻsish pasaydi. Iqtisodiyotdagi pasayishga global iqtisodiyotning sekinlashuvi va mamlakatdagi tabiiy ofatning salbiy taʼsirlari sabab boʻldi. Iqtisodiy pasayishni bartaraf etish uchun fiskal siyosat yanada kengaytirildi, xususiylashtirishdan tushadigan tushumlar esa kamaytirildi. Natijada, 2003-yilda davlat qarzi keskin oshib, YaIMning 110 foizga yaqinini tashkil etdi. 2004-yil sentyabr oyida „Ivan toʻfoni“ mamlakatni bosib olgach, iqtisodiy sharoitlar yomonlashdi. Davlat daromadlari kamayganligi va siyosat ustuvorligi toʻfondan keyingi yordamga oʻtkazilganligi sababli, mamalakat moliyaviy ahvoli achinarli holatga tushib qoldi. Mamlakatda iqtisodiy pasayish va tabiiy ofatdan keyingi qayta qurish xalqaro hamjamiyatning yordami bilan amalga oshirilgan. Qayta qurish tez amalga oshirilgan boʻlsa-da, mamlakatda turizm va qishloq xo'jaligi sohalari zaifligicha qolmoqda. Davlat qarzi barqaror emas va hukumat katta moliyaviy qiyinchiliklarga duch kelgan bir paytda mamlakatni qayta qurish va tiklash boʻyicha qiyin vazifa ham koʻndalang boʻlib qoldi. Kelgusi yillarda iqtisodiy oʻsishni jonlantirish ustuvor vazifaga aylanishi kutilmoqda.